শিয়ালদহ থেকে বনগাঁ , কৃষ্ণনগর লাইনে এসি লোকাল, কত ভাড়া?

ওয়েব ডেস্ক: পুজোর আগেই বড় উপহার। শিয়ালদহ ডিভিশনে (Sealdah Division) আরও দুটি শাখায় এসি লোকাল (Ac Local) ট্রেন চালু করছে পূর্ব রেল। পূর্ব রেলে রানাঘাট – শিয়ালদহ (Ranaghat- Sealdah) শাখায় এসি লোকাল চলছে। সেই ট্রেনে যাত্রীদের ব্যপক সাড়া মিলেছে বলেও খবর। এই আবহে আরও দুটি এসি লোকাল চালানোর কথা ভাবছে পূর্ব রেল। এই নিয়ে প্রাথমিক আলোচনাও হয়ে গিয়েছে। শিয়ালদহ ডিভিশনে দুটি এসি লোকাল চালানোর সিদ্ধান্ত নেওয়া হয়েছে। কোন কোন রুটে চলবে ট্রেন?

সেপ্টেম্বরের শেষ থেকেই শুরু হচ্ছে বাঙালির শ্রেষ্ঠ উৎসব দূর্গাপুজো। সেইসময় লোকাল ট্রেনে সাধারণ যাত্রীদের ভিড়ও হয় মারাত্মক। তবে নতুন দুটি এসি লোকাল ট্রেন চালু হলে যাত্রীদের মধ্যে উৎসাহ আরও বাড়বে বলে মনে করা হচ্ছে। গত মাসেই শিয়ালদহ-রানাঘাট এসি লোকাল ট্রেন পরিষেবা শুরু হয়েছে। যাত্রীরা যাতায়াতও শুরু করেছে ট্রেনে। আগামী দিনে অনান্য শাখাতেও এসি লোকাল ট্রেন পরিষেবা চালু করা হবে বলে জানানও হয়েছে।

আরও পড়ুন: এখনই চিড়িয়াখানার জমি বাণিজ্যিকভাবে ব্যবহার নয়, টেন্ডারে স্থগিতাদেশ

সোমবার এই বিষয়ে সাংবাদিক বৈঠক করেন শিয়ালদহের ডিআরএম। সেখানেই জানানও হয়েছে, শিয়ালদহ-বনগাঁ রুটে এবার ছুটবে এসি লোকাল। এছাড়াও শিয়ালদহ থেকে কৃষ্ণনগর সিটি জংশন পর্যন্ত আরও একটি এসি লোকাল চলবে। শিয়ালদহ থেকে বনগাঁ এসি লোকালে দমদম ক্যান্টনমেন্ট পর্যন্ত ভাড়া নির্ধারিত হয়েছে ৩৫ টাকা। মধ্যমগ্রাম ও বারাসত ৬০ টাকা, দত্তপুকুর ৮৫ টাকা, হাবরা ৯০ টাকা, গোবরডাঙা ও ঠাকুরনগর পর্যন্ত ভাড়া নির্ধারিত হয়েছে ১০৫ টাকা। শিয়ালদহ থেকে বনগাঁ পর্যন্ত এসি লোকালের ভাড়া থাকছে ১২০ টাকা।

শিয়ালদহ- কৃষ্ণনগর এসি লোকালের ক্ষেত্রে শিয়ালদহ থেকে বেলঘরিয়া পর্যন্ত যাত্রীপিছু ভাড়া ৪০ টাকা। শিয়ালদহ থেকে সোদপুর, খড়দহ, বারাকপুর পর্যন্ত ভাড়া ৬০ টাকা। শ্যামনগর ৮৫ টাকা, নৈহাটি ৯০ টাকা, কাঁচরাপাড়া ও কল্যাণী ৯৫ টাকা, চাকদহ ১০৫ ও রানাঘাট ১২০ টাকা ভাড়া নির্ধারিত হয়েছে। শিয়ালদহ থেকে কৃষ্ণনগর সিটি জংশন পর্যন্ত ভাড়া ১৪০ টাকা।